2. ปัจจัยความเสี่ยง

ภายใต้สถานการณ์ของการแข่งขันปัจจุบัน
การดำเนินธุรกิจต้องเผชิญกับการเปลี่ยนแปลงและปัจจัยที่มีความเสี่ยงในด้านต่างๆ
ตลอดจนความผันผวนทางเศรษฐกิจทั้งในและต่างประเทศ บริษัทฯ
ตระหนักถึงความสำคัญของการบริหารความเสี่ยงต่อการบรรลุวัตถุประสงค์ในการดำเนินธุรกิจ
จึงได้กำหนดแนวทางและพัฒนาระบบการบริหารความเสี่ยงทั้งองค์กรที่มีประสิทธิภาพควบคู่ไปกับกระบวนการวางแผนเชิงกลยุทธ์
โดยมีการระบุ วิเคราะห์ ประเมิน
ติดตามและบริหารจัดการปัจจัยเสี่ยงทั้งภายในและภายนอกโดยคณะกรรมการบริษัทฯ
และคณะกรรมการบริหารความเสี่ยง เพื่อให้ความเสี่ยงในการดำเนินงานอยู่ในระดับที่ยอมรับได้

นอกจากนี้ ในการพิจารณาลงทุนพัฒนาโครงการทั้งโครงการใหม่ (Greenfield Project)
และการลงทุนในโครงการเดิมที่มีอยู่แล้ว (Brownfield Project) หรือการลงทุนอื่นๆ
จะมีการพิจารณา โดยคณะกรรมการกลั่นกรองการลงทุนที่แต่งตั้งโดยคณะกรรมการบริษัทฯ
เพื่อให้มั่นใจว่าได้พิจารณาความเสี่ยงอย่างรอบคอบ โดยมีการพิจารณาความเหมาะสมของโครงการ
(Feasibility study) ทั้งด้านเทคนิค การเงิน กฎหมาย ชุมชน สิ่งแวดล้อมและปัจจัยอื่นๆ
ที่อาจส่งผลกระทบหรือเป็นอุปสรรคต่อการพัฒนาหรือดำเนินโครงการ การวิเคราะห์ความอ่อนไหว
(Sensitivity Analysis) การบริหารโครงการที่อยู่ระหว่างก่อสร้าง
และการควบคุมต้นทุนโครงการ เป็นต้น
เพื่อลดความน่าจะเป็นที่จะก่อให้เกิดความสูญเสียให้เหลือน้อยที่สุดก่อนที่จะนำเสนอคณะกรรมการบริษัทเพื่อพิจารณาต่อไป
บริษัทฯ ได้กำหนดหลักการบริหารความเสี่ยง ในด้านต่างๆ ดังต่อไปนี้

1.  

2.  1.  ความเสี่ยงด้านการแข่งขัน

บริษัทฯ มีนโยบายลงทุนในธุรกิจผลิตไฟฟ้าและธุรกิจที่เกี่ยวเนื่องทั้งในและต่างประเทศ
ซึ่งจากการความต้องการใช้ไฟฟ้าที่เพิ่มขึ้น
ทำให้ปัจจุบันมีบริษัทเอกชนมาลงทุนในธุรกิจผลิตไฟฟ้ามากขึ้น บริษัทฯ
จึงได้พิจารณาปัจจัยเสี่ยงด้านการแข่งขัน ดังนี้

2.1.1 ผลกระทบจากนโยบายของรัฐบาลและองค์กรกำกับดูแล

จากแผนพัฒนากำลังผลิตไฟฟ้าของประเทศไทย พ.ศ. 2553-2573 ฉบับปรับปรุงครั้งที่ 3 (PDP
2010 ฉบับปรับปรุงครั้งที่ 3)
ซึ่งได้ปรับปรุงให้สอดคล้องกับนโยบายของรัฐบาลที่มีนโยบายกระตุ้นเศรษฐกิจ
และมีแนวโน้มที่จะมีการรับซื้อไฟฟ้าจากผู้ผลิตไฟฟ้าเอกชนรายใหญ่ (Independent Power
Producer : IPP)
ทำให้มีบริษัทเอกชนหลายแห่งให้ความสนใจการลงทุนในด้านพลังงานไฟฟ้ามากขึ้น บริษัทฯ
ได้แต่งตั้งบุคลากรที่มีความรู้ความสามารถ เชี่ยวชาญ
และมีประสบการณ์เป็นคณะทำงานและศึกษาปัจจัยที่เกี่ยวข้องทั้งหมด เตรียมความพร้อม ติดตาม
ศึกษา และประเมินความสามารถในการแข่งขันมาโดยตลอด

นอกจากนี้จากนโยบายของภาครัฐที่สนับสนุนการใช้พลังงานทดแทนและพลังงานทางเลือก
ตลอดจนให้ความสำคัญกับการลดผลกระทบจากภาวะโลกร้อน บริษัทฯ
จึงปรับเพิ่มเป้าหมายกำลังการผลิตพลังทดแทนจาก 100 เมกะวัตต์ เพิ่มขึ้นเป็น 200 เมกะวัตต์
ภายในปี 2559 และได้แสวงหาโอกาสการลงทุนในโครงการผลิตไฟฟ้าจากพลังงานทดแทน
ประกอบด้วยพลังงานแสงอาทิตย์ พลังงานลม และพลังงานชีวมวล
โดยการศึกษาเพื่อพัฒนาโครงการใหม่และรวมถึงเข้าร่วมลงทุนกับพันธมิตรหลายแห่งที่ดำเนินงานโครงการอยู่แล้ว
ซึ่งช่วยป้องกันความเสี่ยงในเรื่องการดำเนินโครงการ
และยังสามารถประมาณการกำหนดเวลาแล้วเสร็จของโครงการได้อีกด้วย

2.1.2 การปรับแผนดำเนินงานให้เหมาะสมกับสถานการณ์

บริษัทฯ ได้ปรับปรุงแผนกลยุทธ์ของกลุ่มบริษัทฯ ให้สอดคล้องกับแผน PDP 2010 ฉบับปรับปรุงครั้งที่
3 และกำหนดเป้าหมายเพิ่มกำลังผลิตทั้งในประเทศและต่างประเทศ
เพื่อรักษาความสามารถในการแข่งขันและเป็นผู้ผลิตไฟฟ้าเอกชนชั้นนำของประเทศ บริษัทฯ
ได้ศึกษาความหลากหลายในการผลิตไฟฟ้าทั้งโรงไฟฟ้าถ่านหิน โรงไฟฟ้าพลังน้ำ
โรงไฟฟ้าก๊าซธรรมชาติ โรงไฟฟ้าพลังงานหมุนเวียน ทั้งขนาดเล็กและขนาดใหญ่
โดยการร่วมทุนทั้งโครงการใหม่และโครงการที่ดำเนินการแล้ว
ตลอดจนหาโอกาสลงทุนในธุรกิจที่เกี่ยวเนื่องเช่น ธุรกิจเหมืองถ่านหิน
ธุรกิจการเดินเครื่องและบำรุงรักษา
เพื่อลดความเสี่ยงด้านเชื้อเพลิงและต้นทุนในการเดินเครื่องและบำรุงรักษาโรงไฟฟ้า

2.1.3 ภาวะการแข่งขัน

ปัจจุบันบริษัทฯ ถือเป็นบริษัทฯ ผลิตไฟฟ้าชั้นนำของประเทศ มีสัดส่วนกำลังผลิตคิดเป็นร้อยละ 14
ของกำลังการผลิตรวมของประเทศ แต่จากการสนับสนุนของรัฐบาลในการลงทุนด้านการผลิตไฟฟ้า
ทำให้มีบริษัทเอกชนเข้ามาเพิ่มการลงทุนด้านพลังงานไฟฟ้ามากขึ้น ส่งผลให้บริษัทฯ
เผชิญกับการแข่งขันที่เพิ่มขึ้น เพิ่มความท้าทายในการดำเนินธุรกิจ แต่บริษัทฯ
ได้ประเมินศักยภาพขององค์กรพบว่ามีจุดแข็งทั้งในเรื่องความเชี่ยวชาญในธุรกิจ
บุคลากรที่มีประสบการณ์สูง พันธมิตรทางธุรกิจทั้งในแง่การดำเนินโครงการและการจัดหาเงินกู้
สภาพคล่อง แหล่งเงินทุน ทำให้เชื่อมั่นได้ว่าสามารถดำรงความสามารถในการแข่งขัน

2.  ความเสี่ยงด้านการเงิน

    1.  ความผันผวนของอัตราดอกเบี้ย

เพื่อป้องกันความผันผวนของอัตราดอกเบี้ย บริษัทฯ
ได้วิเคราะห์ความเคลื่อนไหวและปัจจัยที่มีผลต่อการเปลี่ยนแปลงของอัตราดอกเบี้ย
เพื่อใช้พิจารณาทางเลือกในการจัดหาเงินทุน
วางแผนช่วงเวลาที่เหมาะสมในการระดมทุนและรวมถึงการกำหนดอัตราดอกเบี้ยประเภทคงที่ หรือ
ลอยตัว ให้เหมาะสมกับแต่ละโครงการ ทั้งนี้ในปี 2555 ที่ผ่านมา กลุ่มบริษัทฯ
ได้บริหารจัดการเงินกู้เดิม
และจัดหาเงินกู้ระยะสั้นและระยะยาวให้กับโครงการใหม่เพิ่มเติมโดยมีต้นทุนเงินทุนที่เหมาะสม
และใช้เครื่องมือทางการเงินประเภทต่างๆ (Hedging Instruments)
เพื่อลดความเสี่ยงของความผันผวนของอัตราดอกเบี้ย

2.  ความผันผวนของอัตราแลกเปลี่ยน

  บริษัทฯ วางแผนบริหารความผันผวนของอัตราแลกเปลี่ยนเงินตราต่างประเทศ
  โดยการจัดโครงสร้างเงินทุนของบริษัทฯ และโครงการต่างๆ
  ให้สอดคล้องกับแหล่งที่มาของรายได้
  และได้จัดทำแบบวิเคราะห์ผลกระทบทางการเงินอันเกิดจากความเคลื่อนไหวของค่าเงินสกุลต่างประเทศ
  ในกรณีต่างๆ เพื่อการเลือกใช้เครื่องมือทางการเงิน (Hedging Instruments)
  ที่เหมาะสมในการบริหารจัดการความเสี่ยงดังกล่าวให้อยู่ในระดับที่ยอมรับได้

3.  การขาดสภาพคล่อง

  บริษัทฯ ได้วางแผน และปรับปรุงแผนการจัดหาเงินทุน
  และบริหารเงินสดของกิจการอย่างต่อเนื่อง โดยมีวัตถุประสงค์ให้บริษัทฯ
  มีเงินทุนเพียงพอและทันต่อการใช้เงินในโครงการต่างๆ
  โดยรวมถึงการกำหนดนโยบายการกันเงินสำรองเพื่อการลงทุน
  การจัดเตรียมวงเงินสำรองประเภทต่างๆ
  และการสร้างความสัมพันธ์อันดีกับสถาบันการเงินทั้งในและต่างประเทศอย่างต่อเนื่องเพื่อสร้างโอกาส
  และเพิ่มช่องทางในการระดมเงินทุน

3.  ความเสี่ยงด้านการดำเนินงาน

ความเสี่ยงด้านการดำเนินงานเป็นอีกปัจจัยหนึ่งที่คณะกรรมการฯ
และฝ่ายบริหารได้ให้ความสำคัญเป็นอย่างมาก เนื่องจากมีการลงทุนที่เพิ่มขึ้น
โดยมีการติดตามข้อมูลการดำเนินงานของบริษัทในเครืออย่างใกล้ชิด
มีสายงานกำกับดูแลบริษัทในเครือเพื่อรับผิดชอบติดตามและรายงานผลการดำเนินงานของโครงการที่บริษัทฯ
ลงทุน นอกจากนี้ยังได้แต่งตั้งผู้แทนของบริษัทฯ เข้าเป็นกรรมการ และผู้บริหาร
ในบริษัทที่ลงทุนเพื่อมีส่วนร่วมในการกำหนดนโยบายและทิศทางในการพัฒนาโครงการ
รวมถึงการติดตามผลการดำเนินงานของโครงการและรายงานต่อคณะกรรมการฯ อย่างสม่ำเสมอ

1.  เงินปันผลรับจากบริษัทในเครือไม่เป็นไปตามเป้าหมาย

บริษัทฯ มีการตรวจสอบ ติดตามและประเมินผลบริษัทในเครืออย่างใกล้ชิด
โดยให้ความสำคัญกับตัวแปรที่กระทบกับรายได้และกำไรซึ่งส่งผลต่อเงินปันผลรับที่จะได้จากบริษัทในเครือ
โดยบริษัทในเครือจะต้องกำหนดแผนรายปีให้สอดคล้องกับเป้าหมายของบริษัทฯ
และจะต้องมีแผนปฏิบัติการรองรับในกรณีที่คาดว่าจะกระทบกับเงิน ปันผลรับดังกล่าว

2.  ผลการดำเนินงานของบริษัทฯ และบริษัทในเครือไม่เป็นไปตามเป้าหมาย

บริษัทฯ มีการตรวจสอบ ติดตามและประเมินผลอย่างใกล้ชิด เพื่อให้บรรลุเป้าหมายของบริษัทฯ
อันได้แก่ เป้าหมายด้านความพร้อมจ่ายและประสิทธิภาพการผลิตของเครื่องจักรและอุปกรณ์
การบำรุงรักษาตามกำหนด ประสิทธิภาพการใช้เชื้อเพลิง
การควบคุมการปล่อยของเสียไม่ให้เกินมาตรฐานที่กฎหมายกำหนด

บริษัทฯ
มีการบริหารความเสี่ยงด้านการเดินเครื่องและบำรุงรักษาโรงไฟฟ้าที่ดำเนินการผลิตเชิงพาณิชย์แล้ว
โดยมีการวางแผนด้านการใช้งบประมาณในการเดินเครื่องและบำรุงรักษา
การจัดทำสัญญาระยะยาวเพื่อจัดหาอุปกรณ์โรงไฟฟ้าเพื่อรักษาระดับความเชื่อมั่นและความพร้อมของโรงไฟฟ้า
ให้เป็นไปตามสัญญากับ กฟผ. ได้ โดยไม่เสียค่าปรับ และได้รับความพร้อมจ่ายเต็มจำนวน
ตลอดจนการควบคุมดูแลค่าใช้จ่าย
เพื่อรักษาระดับความสามารถในการทำกำไรและเพิ่มกระแสเงินสดให้กับบริษัทฯ

4.  ความเสี่ยงด้านบุคลากร

บริษัทฯ
ตระหนักดีว่าบุคลากรเป็นปัจจัยที่สำคัญที่สุดในการขับเคลื่อนองค์กรไปสู่ความสำเร็จและให้ความสำคัญอย่างสูงต่อการบริหารทรัพยากรบุคคล
เริ่มตั้งแต่กระบวนการสรรหาและคัดเลือกเพื่อให้ได้บุคลากรที่ดีมีคุณสมบัติเหมาะสมกับความต้องการของบริษัทฯ
การสร้างขวัญและกำลังใจเพื่อธำรงรักษาบุคลากรที่มีศักยภาพไว้
การพิจารณาจ่ายค่าตอบแทนและสวัสดิการต่างๆ ที่เหมาะสม
เป็นธรรมและเทียบเคียงได้กับธุรกิจในอุตสาหกรรมเดียวกัน การพัฒนาเพิ่มพูนศักยภาพของบุคลากร
รวมทั้งการทบทวนและปรับปรุงกระบวนการปฏิบัติงานและระบบงานให้มีความพร้อมรองรับการขยายธุรกิจของบริษัทฯ

ในปี 2555 บริษัทฯ ได้ดำเนินการจัดทำค่านิยมขององค์กรใหม่คือ “Power of RATCH”
เพื่อเสริมสร้างวัฒนธรรมองค์กรและกำหนดค่านิยมร่วมและพฤติกรรมที่พึงประสงค์
ซึ่งประกอบด้วยค่านิยม 4 ประการคือ 1. ความเป็นมืออาชีพ (Professionalism) 2.
มุ่งสู่ความเป็นเลิศ (Passion for Excellence) 3. ร่วมมือ ร่วมใจ ทำงานเป็นทีม
(Collaboration) 4. ยึดมั่นในคุณธรรมและจรรยาบรรณธุรกิจ (Good Governance)
เพื่อเตรียมความพร้อมของบุคลากรสำหรับการขยายธุรกิจในอนาคต

5.  ความเสี่ยงด้านภาพลักษณ์องค์กร

บริษัทฯ ตระหนักดีว่า
การผลิตไฟฟ้าแม้จะมีความสำคัญอย่างยิ่งยวดต่อการพัฒนาเศรษฐกิจให้เจริญเติบโตและยกระดับคุณภาพชีวิตของประชาชนให้ดีขึ้น
หากการดำเนินงานและการบริหารจัดการผลกระทบต่างๆ ไม่รอบคอบและรัดกุม
อาจกลายเป็นความเสี่ยงที่มีผลกระทบต่อความน่าเชื่อถือ ชื่อเสียง และภาพลักษณ์ขององค์กร
และกลายเป็นอุปสรรคในการดำเนินธุรกิจสร้างการเติบโตของบริษัทฯ ในที่สุด ด้วยเหตุนี้ บริษัทฯ
จึงให้ความสำคัญกับการรักษาชื่อเสียง และภาพลักษณ์ที่ดีขององค์กร
เพื่อสร้างการยอมรับของสาธารณชน โดยกำหนดเป็นเป้าหมายที่สะท้อนอยู่ในวิสัยทัศน์ของบริษัทฯ ว่า
“เป็นผู้ผลิตไฟฟ้าเอกชนชั้นนำในภูมิภาค ที่เป็นที่เชื่อถือของสาธารณชน”

ในการบริหารจัดการความเสี่ยงด้านภาพลักษณ์ บริษัทฯ ได้ใช้กลไกการสื่อสาร
การดำเนินงานด้านความรับผิดชอบต่อสังคมและสิ่งแวดล้อม หรือ ซีเอสอาร์
และการสร้างเสริมความสัมพันธ์อันดีกับชุมชน
ในการป้องกันและรักษาชื่อเสียงและภาพลักษณ์ขององค์กร หากบริษัทฯ
มีชื่อเสียงและภาพลักษณ์ที่ดีย่อมนำไปสู่ความเชื่อถือ ความเชื่อมั่น
และการยอมรับของผู้มีส่วนได้ส่วนเสียในที่สุด

ในปีที่ผ่านมา บริษัทฯ
ได้ใช้กลไกทั้งสามประการป้องกันความเสี่ยงมิให้ชื่อเสียงและภาพลักษณ์ของบริษัทฯ
ได้รับผลกระทบด้านลบ สรุปสาระสำคัญได้ดังนี้

1. การสื่อสาร บริษัทฯ มีการสื่อสารข้อมูลการดำเนินงานของบริษัทฯ ในด้านต่างๆ
แก่ผู้ที่มีส่วนได้ส่วนเสียทั้งภายในและภายนอกองค์กร
เพื่อสร้างการรับรู้และความเข้าใจการดำเนินงานของบริษัทฯ อย่างถูกต้อง ทั้งนี้
ข้อมูลที่ใช้ในการสื่อสารครอบคลุมตั้งแต่ความสำเร็จของการพัฒนาโครงการต่างๆ
การขยายการลงทุนทั้งในประเทศและต่างประเทศ ประสิทธิภาพในการบริหารองค์กรและบุคลากร
การเติบโตของผลประกอบการ การดำเนินงานด้านสังคมและสิ่งแวดล้อม ซึ่งข้อมูลต่างๆ
เหล่านี้ได้ใช้ช่องการสื่อสารผ่านทางสื่อสิ่งพิมพ์ วิทยุ โทรทัศน์ สื่อออนไลน์ และเว็บไซต์ของบริษัทฯ
เพื่อส่งไปยังผู้มีส่วนได้ส่วนเสีย รวมทั้งสาธารณชนอย่างต่อเนื่องและสม่ำเสมอ

นอกจากนี้ บริษัทฯ ยังมีการติดตามข่าวสารที่เกี่ยวข้องกับบริษัทฯ จากสื่อและแหล่งข้อมูลต่างๆ
รวมทั้งวิเคราะห์ประเด็นปัญหาที่อาจจะมีความเสี่ยงต่อความน่าเชื่อถือ
ชื่อเสียงและภาพลักษณ์ของบริษัทฯ ด้วย ที่สำคัญบริษัทฯ
ยังได้ทบทวนแผนการสื่อสารในภาวะวิกฤติเป็นประจำทุกปี
เพื่อให้มั่นใจว่าจะสามารถจัดการและควบคุมกระบวนการและขั้นตอนการสื่อสารในช่วงเกิดเหตุการณ์อันไม่พึงประสงค์ได้อย่างมีประสิทธิภาพและประสิทธิผล
ส่งผลกระทบต่อชื่อเสียงและภาพลักษณ์ของ บริษัทฯ น้อยที่สุด
ทั้งนี้จากการติดตามข้อมูลข่าวสารในปีที่ผ่านมา
ยังไม่มีประเด็นที่ส่งผลกระทบในทางลบต่อชื่อเสียงและภาพลักษณ์ขององค์กรแต่อย่างใด

2. การดำเนินงานความรับผิดชอบต่อสังคมและสิ่งแวดล้อม ในปี 2555 บริษัทฯ
ยังคงสานต่องานกิจกรรมและโครงการความรับผิดชอบต่อสังคมและสิ่งแวดล้อมอย่างต่อเนื่อง
ซึ่งเป็นเครื่องมือในการเข้าถึงและสร้างความสัมพันธ์กับผู้มีส่วนได้ส่วนเสียโดยตรง
เพื่อแสดงจุดยืนของบริษัทฯ ในฐานะองค์กรธุรกิจที่รับผิดชอบ
นอกเหนือจากการยึดมั่นธรรมาภิบาลเป็นพื้นฐานในการบริหารงานและดำเนินธุรกิจแล้ว บริษัทฯ
ยังมีกิจกรรมและโครงการที่จรรโลงประโยชน์ต่อสังคมและสิ่งแวดล้อม
ซึ่งได้นำกระบวนการมีส่วนร่วมมาใช้ในการดำเนินกิจกรรมและโครงการ อาทิ โครงการคนรักษ์ป่า
ป่ารักชุมชน ที่ดำเนินการร่วมกับกรมป่าไม้
ด้วยการเข้าไปสนับสนุนและส่งเสริมชุมชนทั่วประเทศอนุรักษ์ทรัพยากรป่าไม้ ในรูปของป่าชุมชน
เพื่อรักษาพื้นที่ป่าไม้ของประเทศให้คงอยู่เป็นแหล่งน้ำ แหล่งอาหาร
เป็นแหล่งกักเก็บก๊าซคาร์บอนไดออกไซด์ และลดปัญหาโลกร้อนด้วย
ขณะเดียวกันยังช่วยกระตุ้นและสร้างจิตสำนึกของชุมชนและคนในสังคมให้หันมาช่วยกันอนุรักษ์ป่าไม้มากขึ้นด้วย
นอกจากนี้ยังจัดให้มีโครงการขยายผลพลังงานชุมชน ซึ่งบริษัทฯ
ได้ทำงานร่วมกับสำนักงานพลังงานจังหวัดราชบุรี
มุ่งเน้นการสร้างความรู้ความเข้าใจแก่ชุมชนเกี่ยวกับการใช้และอนุรักษ์พลังงาน
รวมถึงความรู้ความเข้าใจที่ถูกต้องเกี่ยวกับการผลิตไฟฟ้าของโรงไฟฟ้า

กิจกรรมและโครงการต่างๆ ที่ดำเนินการในปีที่ผ่านมาได้ทำให้บริษัทฯ
สามารถสร้างเครือข่ายพันธมิตรกับหน่วยงานต่างๆ ทั้งภาครัฐและภาคประชาชนได้มากยิ่งขึ้น
อีกทั้งยังสามารถเข้าถึงกลุ่มผู้มีส่วนได้เสีย โดยเฉพาะชุมชนในพื้นที่ต่างๆ ทั่วประเทศ
จนก่อเกิดความสัมพันธ์ที่ดีต่อกัน นำมาซึ่งความเชื่อถือ
ส่งผลต่อชื่อเสียงและภาพลักษณ์ที่ดีขององค์กรในที่สุด

3. การสร้างความเข้าใจและความสัมพันธ์ที่ดีกับชุมชน บริษัทฯ
บัญญัติเป็นนโยบายชัดเจนให้โรงไฟฟ้าและกิจการต่างๆ ของบริษัทฯ อยู่ร่วมกับชุมชนแบบ
“เพื่อนบ้านที่ดี” ด้วยตระหนักว่าธุรกิจจะเติบโตและยั่งยืนได้ ต้องมีการเกื้อกูลซึ่งกันและกัน
ชุมชนและสังคมต้องยอมรับและไว้วางใจ ดังนั้น
การสร้างความเข้าใจและความสัมพันธ์ที่ดีกับชุมชนจึงต้องดำเนินการอย่างต่อเนื่องและสม่ำเสมอ
โดยมีการเข้าพบปะเยี่ยมเยียน รับฟังความคิดเห็น เข้าร่วมกิจกรรมต่างๆ ของชุมชน
รวมถึงเปิดโอกาสให้ชุมชนเข้ามาติดตามตรวจสอบและเรียนรู้การทำงานของโรงไฟฟ้า นอกจากนี้
ยังให้ความสำคัญกับข้อร้องเรียนหรือความวิตกกังวลของชุมชนที่เป็นผลมาจากการดำเนินงานของบริษัทฯ
โดยมีกระบวนการแก้ไขปัญหาอย่างเป็นขั้นตอนและให้สิ้นสุดโดยเร็วที่สุด
เพื่อสร้างความมั่นใจให้แก่ชุมชน
อันเป็นการรักษาชื่อเสียงและภาพลักษณ์ขององค์กรในอีกทางหนึ่งด้วย

6.  ความเสี่ยงด้านการปฏิบัติตามกฎระเบียบที่เกี่ยวข้อง

บริษัทฯ ดำเนินธุรกิจภายใต้กฎระเบียบและกฎหมายที่เกี่ยวข้อง
และให้ความสำคัญอย่างยิ่งในการจัดการคุณภาพสิ่งแวดล้อมชุมชนโดยรอบโรงไฟฟ้า
โดยดำเนินการให้เป็นไปตามกฎหมายและข้อกำหนดตามที่ระบุไว้ในรายงานผลกระทบ ต่อสิ่งแวดล้อม
และมีระบบจัดการสิ่งแวดล้อมตามมาตรฐาน ISO 14001 อย่างเคร่งครัด
โดยดูแลให้โรงไฟฟ้าทุกแห่งในกลุ่มบริษัทฯ มีการตรวจติดตามคุณภาพสิ่งแวดล้อม ทั้ง อากาศ น้ำ
เสียง และความหลากหลายทางชีวภาพ อย่างจริงจังและต่อเนื่อง

บริษัทฯ จัดให้มีฝ่ายกฎหมายทำหน้าที่ดูแลและกำกับการดำเนินงานตามกฎหมายบริษัทมหาชน
และกฎหมายอื่นที่เกี่ยวข้องกับการดำเนินธุรกิจรวมทั้งเข้าร่วมวิเคราะห์มุมมองที่เกี่ยวกับกฎหมายสำหรับโครงการลงทุนในปัจจุบันและการลงทุนในโครงการใหม่
นอกจากนี้ยังมีหน่วยงานกำกับการปฏิบัติงานและหลักทรัพย์ทำหน้าที่ดูแลให้บริษัทฯ
มีการดำเนินงานให้เป็นไปตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) และตลาดหลักทรัพย์แห่งประเทศไทย (ตลท.)